客有以戲魚竹枕見餉作此謝之
作者：李彭
朝代：宋

paragraphs: 蘄州笛竹含風漪，縹瓷斵月聊相依。
白頭苦風癡女問，歲晚乃知非所宜。
公從何處得此枕，勁節儲霜餘凜凜。
遊戲真同赴壑魚，小窗夕陽助酣寢。
餌甘釣深安可圖，長網横江嗟已疏。
我寧低昂弄清泚，絕勝縷切太官厨。
莫作枯魚過河泣，寄聲魴鱮慎出入。
長伴幽人蓑笠眠，夢破寒沙風雨急。